Maciu, chapter 28 of the Fijian Bible - with audio narration\nIa oqo ni sa oti na siga ni Vakacecegu, ka sa tekivu me kida mai nai matai ni siga ni dua na macawa, o Meri Makitalena kei na dua tale na Meri, e rau sa lako ki nai bulubulu me rau la'ki raica.\n2 Ka raica, e dua na uneune levu sa yaco oti; ni sa lako sobu mai lomalagi e dua na agilosi ni Turaga, ka mai vaqiqica tani na vatu mai na katuba, a sa qai mai dabe toka e delana.\n3 Na matana sa vaka na livaliva, kei na nona i sulu sa vaka na uca cevata vulavula.\n4 Ena nodra levu ni rerevaki koya na yadra era sa sautanini kina ka yaco me vaka na tamata mate.\n5 Ia sa vosa na agilosi vei rau na yalewa ka vaka, 'Drau kakua ni rere, ni'u sa kila ni drau sa vakasaqarai Jisu o Koya sa lauvako.\n6 Sa sega eke o Koya, ni sa tucake tale, me vaka na Nona vosa, drau lako mai, ka raica sara na vanua sa vakadavori kina na yago ni Turaga.\n7 'Drau lako sara vakatotolo ka la'ki tukuna vei ira na Nona tisaipeli ni sa tucake tale mai na mate o Koya, ka raica, sa liu ki Kaleli o Koya mai kea dou na la'ki raici Koya kina. Raica, au sa tukuna vei kemudou oqo.\n8 E rau sa lako tani vakatotolo mai nai bulubulu ena rere kei na yalo e tava rekireki, ka cici yani me rau laki tukuna vei ira na Nona tisaipeli na vosa sa cavuti. Era Sa Lotu Na Yalewa Vua Na Turaga Nai Vakabula Sa Tucake Tale\n9 Ni rau lako tiko me la'ki tukutuku vei ira na tisaipeli, ka raica, sa tavaki rau tu o Jisu, ka tukuna, 'Dou reki vakalevu! 'E rau sa lako vua ka tara na yavana ka lotu vua.\n10 Sa tukuna vei rau o Jisu, 'Drau kakua ni rere. Drau lako ka la'ki tukuna vei ira na wekaqu mera lako ki Kaleli, mai kea era na raici Au kina.' Era Sa Vaqumi Na Sotia\n11 Ia ni rau sa lako tiko, ka raica, eso vei ira na yadra era sa lako ki na koro ka la'ki vakaraitaka vei ira na bete levu na veika kece sa yaco.\n12 Ni ra sa qai la'ki bose vata kei ira na qase ka veivakasalataki, era sa qai vaqumi ira na sotia ena dua na uma i lavo levu.\n13 Ka ra tukuna, 'Tukuna vei ira, Era lako mai na Nona tisaipeli ena bogi ka butakoca na Yagona ni keimami a moce tu.\n14 'Kevaka ena rogoca na kovana, sa na neitou i tavi me keitou na vakalomavinakataka ka mo dou maroroi kina.\n15 A ra sa taura nai lavo ka cakava na ka era sa vakavulici mai kina; nai tukutuku oqo sa dau vakatetei tiko mai vei ira na Jiu me yacova mai na siga oqo. Nai Veitalai Cecere\n16 Era sa qai lako yani na tisaipeli e lewe tinikadua ki Kaleli, ki na ulunivanua sa tukuna o Jisu me ratou la'ki sota kina.\n17 Ni ra sa raici Koya, era sa vakarokoroko vua; ia eso era vakatitiqa.\n18 Sa lako mai o Jisu ka vosa vei ira, ka vaka, na vakatulewa kecega sa soli mai vei Au mai lomalagi e cake kei vuravura e ra.\n19 Okoya mo dou lako ki na vei matanitu kecega ka vakatisaipelitaki ira, dou papitaisotaki ira ena yaca ni Tamada kei na Luvena kei na Yalo Tabu,\n20 'Dou vakatavulica vei ira mera vakaraica matua nai vakaro Au a vakaroti kemudou kina; ka mo dou kila sara, Au sa dau tiko vata ga kei kemudou ena veigauna kecega, ka yacova sara nai vakataotioti kei vuravura.' Emeni.